internet vaartha 162 Views
ముంబై : ప్రధాన కోచ్‌ పదవికి దరఖాస్తు చేసిన టీమిండియా మాజీ డైరెక్టర్‌ రవిశాస్త్రి ఒక షరతును కూడా బిసిసిఐ ముందుంచాడట. ఒకవేళ తనను కోచ్‌ పదవికి ఎంపిక చేస్తే మాత్రం మిగతా సహాయక సిబ్బందిని తానే ఎంపిక చేసుకుంటానని బోర్డుకు స్పష్టం చేసినట్లు తెలుస్తుంది. దీనిలో భాగంగా ఆరుగురు సిబ్బంది అవసరం కూడా బిసిసిఐ దృష్టికి తీసుకెళ్లినట్లు సమాచారం. అందులో భరత్‌ అరుణ్‌( బౌలింగ్‌ కచ్‌), సంజయ్ బంగర్‌ (బ్యాటింగ్‌ కోచ్‌),శ్రీధర్‌ (ఫీల్డింగ్‌ కోచ్‌,పాట్రిక్‌ ఫర్హాట్‌(ఫిజియో), శంకర్‌ బాను (ట్రైనర్‌),రఘు(టీమ్‌ అసిస్టెంట్‌)లను తన సహాయక సిబ్బందిగా శాస్త్రి కోరినట్లు విశ్వసనీయంగా తెలుస్తుంది.భారత్‌ క్రికెట్‌ కోచ్‌ పదవికి రవిశాస్త్రి దరఖాస్తు చేసిన సంగతి తెలిసిందే. అంతకు ముందు టీమిండియాకు రవిశాస్త్రి 18 నెలల పాటు డైరెక్టర్‌గా పనిచేశాడు.ఆ తరువాత డైరెక్టర్‌ స్థానంలో తిరిగి కోచ్‌నే నియమించాలని బిసిసిఐ భావిస్తుండటంతో పలువురు క్రికెట్‌ పెద్దలు దీనికి పోటీ పడుతున్నారు. కాగా రవిశాస్త్రితో పాటు చీఫ్‌ సెలక్టర్‌ సందీప్‌ పాటిల్‌, మాజీ బౌలర్‌ వెంకటేష్‌ ప్రసాద్‌లు ప్రధాన కోచ్‌కు దరఖాస్తు చేసుకున్న వారిలో ఉన్నారు.